Helsinki, 28.2.2018

ASIA: LAUSUNTO HALLITUKSEN ESITYKSEEN LAIKSI ELÄINTEN HYVINVOINNISTA JA ERÄIDEN SIIHEN LIITTYVIEN LAKIEN MUUTTAMISESTA

Hallituksen esityksessä ehdotetaan säädettäväksi laki eläinten hyvinvoinnista, jolla korvattaisiin nykyinen eläinsuojelulaki. Esityksessä kiellettäisiin verenlaskun aloittaminen ennen kuin eläin on asianmukaisesti tainnutettu tai lopetettu kyseisen eläinlajin tainnutukseen tai lopetukseen soveltuvalla menetelmällä. Nykyisessä laissa sallitaan uskonnollisista syistä noudatettava erityinen teurastustapa, jossa verenlasku aloitetaan tainnuttamisen kanssa samanaikaisesti. Jatkossa teurastettava eläin olisi aina tainnutettava ennen teurastuksen aloittamista.

Islamin määräysten mukainen puhdas teurastustapa *Thakat eli ns Halal-teurastus* ja sallittua ravintoa (Halal) koskevat määräykset ovat islamissa erittäin keskeisiä ja uskonnollisesti muslimeja sitovia. Eläinten hyvään kohteluun ja hyvinvointiin tähtääviä määräyksiä on runsaasti Islamissa ja *Thakat* eli islamilaisen teurastustavan tavoitteena on nimenomaan eläimen lopettaminen tavalla, joka tuottaa eläimelle mahdollisimman vähän tuskaa ja kärsimystä. Siten eläimen vahingoittaminen, kuolemaan johtava tainnutus ennen verenlaskua, on ehdottoman kiellettyä Islamin teurastusta koskevissa määräyksissä. Yhtälailla kuin juutalaisten *Shechita*, islamilainen *Thakat,*  joka noudattaa samoja sääntöjä käytännössä, on todettu lukuisissa tieteellisissä selvityksissä vähintään yhtä nopeaksi ja tuskattomaksi teurastusmenetelmäksi kuin esimerkiksi pulttipistoolitainnutus yhdistettynä verenlaskuun.

Koraani ja Profeetan perimätieto määrittelevät muslimille sallitut ja kielletyt eläimet ja eläinperäiset ravintoaineet, teurastustavan, metsästyskoirien käytön sekä Pyhän kirjoituksen saaneiden (kristittyjen ja juutalaisten) Jumalan sääntöjen mukaisesti suoritetuista teurastuksista tuotettuja eläimiä. Juutalaiset noudattavat periaatteessa samoja sääntöjä, joten kosher-liha on myös muslimille sallittu. Nykyisin valitettavasti ei noudateta oikeaoppista teurastustapaa Suomen teurastamoissa.

Koska käytössä olevat tainnutusmenetelmät kuten pulttipistoolitainnutus tuhoavat osan eläimen aivoista ja johtaa eläimen kuolemaan, tällaisen lopullisen menetelmän käyttö ei ole millään muotoa eläimelle humaani teurastustapa ja sotii islamissa eläimille kohdistettavaa vahingoittumattomuuden periaatetta vastaan. Ei ole olemassa myöskään selkeää näyttöä siitä, että esimerkiksi pulttipistoolitainnutus olisi kivuttomampi menetelmä kuin islamissa noudatettava tehokas ja nopea teurastustapa, joten pulttipistoolitainnutusta on pidettävä arveluttavana menetelmänä islamin eläinsuojelumääräysten kannalta. Yhtä ongelmallisia ovat muutkin palautumattomat tainnutuskeinot kuten kaasukammiot, joissa eläin voi tukehtua kuoliaaksi tai sähkötainnutus joka on itsessään kivuliasta ja tuskallista eläimelle ja voi johtaa eläimen tai siipikarjan kuolemaan. Poikkeustilanteet, joissa loukkaantunut eläin kelpuutetaan teurastamalla syömiskelpoiseksi, ei saa olla normi teurastuksessa. Tuskaa aiheuttavaa sekä itsessään tappava tainnutusmenetelmä ovat siten selkeiden Koraanin ja profeetan perimätiedon (*sunnan*) määräysten vastaisia. Osa oppineista sallii selkeästi määritellyn, säädetyn ja tutkitun **palauttavan** tainnutuksen, josta eläin herää vahingoittamattomana.

Lausunnon alussa mainitussa esityksen kohdassa on ristiriitaista se, että eläin pitäisi lopettaa ennen verenlaskemisen alkamista ja samalla sanotaan, että lopetus olisi teurastus tuotantoeläimistä puhuessa ja tarkoittaa kaulan katkaisemista, joka johtaa heti verenlaskuun. Tämä voidaan positiivisesti ymmärtää, että tainnutus on tarpeeton. Toisaalta jos tulkitaan siten, että eläimen on oltava kuollut, kuten tapahtuu joissakin tainnutus menetelmissä, on vaarana, että ihmisille syötetäänkin ”raatoja”.

Metsästyksellä on omat säännöt Islamissa, joissa käytettävä metsästyskeino on oltava verta laskeva. Samoin koulutetut metsästyseläimet, kuten haukka tai koira, eivät saisi syödä pyydetystä eläimestä. Metsästystä ei voi harjoittaa huvin vuoksi.

Suomen Islamilainen Neuvosto toteaa, että lakiluonnoksen eläinten teurastusta koskeva säännös on ristiriidassa Suomen perustuslain 11 §:n kanssa, jonka mukaan jokaisella on uskonnon ja omantunnon vapaus. Uskonnon ja omantunnon vapauteen sisältyy oikeus tunnustaa ja harjoittaa uskontoa

Suomen Islamilainen neuvosto toteaa, että lakiluonnoksen eläinten teurastusta koskeva säännös on ristiriidassa Euroopan unionin perusoikeuskirjan 10 artiklan kanssa.

Kukin näistä viimeisistä kohdista erikseen on riittävä peruste sille, että lakiluonnoksen eläinten teurastusta koskevaa säännöksen sanamuotoa tulee muuttaa siten, että se mahdollistaa verenlaskun aloittamisen ennen sitä välittömästi seuraavaa tainnutusta.

Jos Halal-teurastus tehdään mahdottomaksi lakimuutoksen kautta, se vaikuttaisi negatiivisesti jokaisen muslimin elämään Suomessa, vauvasta vaariin. Se samalla johtaisi siihen, että lihantuonti olisi ainoa keino saada muslimille sallittua lihaa ja estäisi suomalaisten tuottajien mahdollisuuden toimia Halal-teurastetun lihan ja eläintuotteiden viejinä ulkomaille. Mainittakoon, että tämä on miljardien eurojen liiketoimintaa.

Islamin mukaisessa teurastuksessa, joka perustuu islamilaiseen lakiin, huomioidaan eläimen hyvinvointi ja kärsimysten minimoiminen. Tieteellistä vertailevaa tutkimusta, Halal vs tainnutus ennen verenlaskua, on runsaasti saatavilla, mutta tästä huolimatta lainsäätäjät ovat mitä ilmeisimmin kadottaneet objektiivisuutensa ja vaikuttaa siltä, että islamilaiseen teurastustapaan liittyvä kritiikki perustuu pitkälti selektiivisen kirjallisuuden hyödyntämiseen ja poliittiseen tahtotilaan. Samanaikaisesti ei ole ryhdytty toimenpiteisiin suurempien eläinsuojelullisten ongelmakohtien, kuten tainnutuskäytäntöjen tiukentamiseen (epäonnistuneet tainnutukset ja pitkittynyt eläimen lopetus), kulttuurisesti puolustettavien ja eläimille kärsimystä aiheuttavien tapojen merkittävään rajoittamiseen tai lopettamiseen.

Edellä mainittujen seikkojen valossa on selvää, että hallituksen tulee muuttaa esitystään siten, että islamilainen teurastustapa mahdollistetaan kokonaisuudessaan. Muu ei ole puolustettavissa; ei edes tieteellisen näytön perusteella. Lisäksi nykyinen esitys sortaa muslimien, yhtälailla kuin juutalaisten uskonnollisia oikeuksia, myös Euroopan ihmisoikeustuomioistuimen vuoden 2000 päätöksen nojalla.

Lopuksi toteamme vielä uudestaan, että hallituksen esitys tulkitsee vaarin direktiiviä 113/91/EY. Asetuksen selvänä tahtotilana on nimenomaan mahdollistaa ja kunnioittaa Euroopan unionin perusoikeuskirjan 10 artiklassa vahvistettua uskonnon vapautta ja oikeutta tunnustaa uskontoa tai vakaumusta jumalanpalveluksissa, opettamalla, hartaudenharjoituksissa ja uskonnollisin menoin. Koska kansallisissa saannoissa otetaan huomioon näkökohtia, jotka menevät asetuksen tarkoitusta pidemmälle, asetus nostaa erikseen esille sen, että ennen teurastusta tapahtuvaa eläinten tainnutusta koskeva poikkeus tulee säilyttää. Tätä taustaa vasten hallituksen tulee muuttaa esitystään edellä mainitun mukaiseksi.

Suomen Islamilainen neuvosto

SINE:n Hallituksen puolesta

Puheenjohtaja

Abdihakim Yasin Ararse

Puhemies ja SINE:n Lainopillisen ltk:n puolesta

Anas Hajjar

**Lähteet ja kirjallisuus.**

**Koraani** (5:3-5),

**European Food Safety Authority (EFSA). 2014.** Scientific Opinion on electrical requirements for poultry waterbath stunning equipment. EFSA Journal, 12 (7), 3745. http://www.efsa.europa.eu/en/efsajournal/ doc/3745.pdf

https://ec.europa.eu/food/animals/welfare/practice/slaughter\_en

**Halal Standards**, Appendix I: Animal welfare regulations for the slaughter of poultry, sheep and cattle, <http://www.dialrel.eu/images/factsheet-practice.pdf>

Velarde, A., Rodriguez, P., Dalmau, A., Fuentes, C., Llonch, P., von Holleben, K., Anil, H., Cenci Goga, B., Catanese, B., Lambooij, B., Pleiter, H., Yuksel, A., Yesildere, T., 2010. WP2.2. **Religious slaughter: Evaluation of current practices**. Available at: [http://www.dialrel.eu/images/factsheet- practice.pdf](http://www.dialrel.eu/images/factsheet-%20practice.pdf)

Velarde, A., Rodriguez, P., Fuentes, C.,Llonch, P., von Holleben, K., von Wenzlawowicz, M., Anil, H., Miele, M., Cenci Goga, B., Lambooij, B., Zivotofsky, A., Gregory, N., Bergeaud-Blackler, F., Dalmau, A., 2010. **Improving Animal Welfare during Religious Slaughter. Recommendations for Good Practice**. Available at: <http://www.dialrel.eu/images/recom-light.pdf>